Kinžvarto pilis

Kinžvarto pilis (ček. Zámek Kynžvart, vok. Schloss Königswart) – istoriniai rezidenciniai rūmai Čekijos vakaruose, Chebo rajone, 20 km į pietryčius nuo Chebo, Lazne Kinžvarte. XIII a. pabaigoje Čekijos karalystės pasienyje pastatyta gynybinė Kunigeswart pilis. XVI a. pabaigoje slėnyje netoli pilies pastatyti renesansiniai rūmai. 1623 m. Kinžvarto valda perėjo Meternichų giminės nuosavybėn. Sugriuvusių renesansinių rūmų vietoje 1681–1691 m. Meternichai pastatė barokinius rūmus, kurie 1820–1839 m. pagal architekto Pjetro Nobilės projektą perstatyti klasicistiniu stiliumi. 1945 m. pastatas nacionalizuotas, 1947 m. įrengtas viešas muziejus (veikė iki 1976 m.). Po 2000 m. rekonstrukcijos pastatas vėl atidarytas lankytojams. Rūmus supa 293 ha dydžio parkas. Pilies bibliotekoje saugomi Meternichų giminės surinkti inkunabulai (230 vienetų), viduramžių rankraščiai, vertingi spaudiniai, mokslinės knygos, enciklopedijos. 1828 m. Meternichų įkurtame muziejuje sukaupta gamtos mokslų, numizmatikos, istorinių ir gamtos retenybių, rankraščių, Senovės Egipto, skulptūrų ir Rytų dailės kolekcija. 1960 m. pilies kolekcijose rasta Kinžvarto dagerotipija – viena iš pirmųjų fotografijų pasaulyje, dovanota Lui Dagero 1839 m. Klemensui fon Meternichui, tuometiniam Austrijos užsienio reikalų ministrui. 2017 m. dagerotipija įrašyta į UNESCO Pasaulio atminties registrą, šiuo metu eksponuojama Nacionaliniame technikos muziejuje Prahoje. 2020 m. Europos Komisija Kinžvarto piliai suteikė Europos paveldo ženklą. Šaltiniai Castle Kynzvart - History Archyvuota kopija 2020-07-18 iš Wayback Machine projekto., Kynžvart. Nuoroda tikrinta 2020-07-16. Nuorodos Oficiali svetainė Archyvuota kopija 2020-07-16 iš Wayback Machine projekto.